24. schôdza NR SR - 1.deň - B. popoludní - C. noc
Dátum: 2013-09-17
Poslanec: Matovič, Igor (OĽANO)
Druh vystúpenia: Vystúpenie

109. Colu, dúfam, že mi zabezpečíte. (Reakcia z pléna.) Radšej vodu. Vážená pani predsedajúca, vážený pán predkladateľ, vážený pán spravodajca, milí kolegovia, kolegyne, chcem vám oznámiť, že skončila pracovná doba, a myslím si, že keď sa tvárime, že sme normálny parlament aspoň kedy-tedy, tak by sme nemali súhlasiť s tým, že nám niekto odhlasuje rokovanie proti noci. Je to neľudské, je to nedemokratické, je to doslova obtieranie si svojich topánok, a v tomto prípade špinavých topánok, o opozičných poslancov, o opozičné strany, je to potieranie možnosti prejaviť názor, lebo vieme, že fyzicky človek asi pravdepodobne v noci už nie je taký bdelý a dupľom, keď zajtra má znova podávať výkon. Ja som toto volebné obdobie, keď boli možno dve alebo tri nočné rokovania, vždy na protest môj osobný som odišiel, lebo ja chcem byť večer doma s rodinou. Nemyslím si, že je normálne, aby sme ďalej pokračovali takýmto spôsobom, že nám parlamentný valec vždy odhlasuje pri nepríjemných témach, ktoré nechcú počúvať, nočné rokovanie. Preto sme sa rozhodli s kolegyňou Helenou Mezenskou, keďže sme ako predkladatelia napísaní, využiť právo predkladateľa a vystúpiť de facto kedykoľvek a chceme prestriedať toto obdobie odteraz, odkedy skončila pracovná doba, do rána do deviatej, čiže tých najbližších 14 hodín, vystúpeniami, v ktorých, áno, priznávam, budeme čítať materiály, ktoré boli predložené na vládu v súvislosti s týmto kšeftom, takisto s privatizáciou SPP, keďže pán predseda SMER-u, pán predseda vlády natiahol tému alebo svoju obhajobu veľmi široko a išiel až do roku 2001, takže mám tu aj materiály z roku 2001, ktoré boli predložené na vládu, čiže sú to jednoznačne materiály, ktoré s témou súvisia. Takže pevne verím, že predsedajúci, ktorýkoľvek, ktorý sa tu vystrieda, nás rušiť pri predstavení týchto dokumentov nebudú, a myslím si, že je dobré, aby sme si tieto dokumenty nejako pripomenuli. Takže dúfam, že predsedajúci alebo tá vládna strana SMER nejakým spôsobom nevyužije niektoré ustanovenia rokovacieho poriadku, ktoré teoreticky by umožňovali nás v tejto rozprave zastaviť. Ja si myslím, že až takto hlboko by klesnúť dnes nemuseli. Takže odpusťte to, že budeme čítať veci, ktoré na internete sú zavesené, ale účel poznáte všetci. Ide nám o to, aby sme si nabudúce už takto zle navzájom nerobili, ani jedni, ani pravica ľavici, ani ľavica pravici, ani modrí červeným, ani červení modrým. Nie je to fér. A myslím si, že ak má niekto čisté svedomie, v tomto prípade tuto ten pán (rečník ukázal rukou na maketu zobrazujúcu premiéra), ktorý tu je tak trošku inak stelesnený, tak ak má čisté svedomie, nemôže mať problém sem prísť v ktorýkoľvek deň v rámci normálneho pracovného času a umožniť ktorémukoľvek opozičnému poslancovi, aby povedal svoj, svoj pohľad na vec v rámci normálneho pracovného času, vtedy, kedy je plný energie, kedy je oddýchnutý, vtedy, kedy možno sa cez médiá dokáže to jeho posolstvo dostať k voličom, alebo teda k občanom Slovenskej republiky. Myslím si, že na úvod som dostatočne ozrejmil, o čo nám vlastne ide, takže začnem informáciou od konca. Na začiatok sa tak trošku ospravedlňujem, možno to dopadne inak, jako očakávam, a možno to nezvládneme, ale tak pevne verím, že nejako to zvládneme. Nikdy v živote som nerozprával dlhšie ako hodinu, takže uvidíme, no. (Zasmiatie sa rečníka.) Materiál zo 4. 9. 2013: Informácia o preferovanom spôsobe reorganizácie skupiny spoločnosti Slovenský plynárenský priemysel, akciová spoločnosť, nové znenie. Ešte som teda zabudol povedať, že vás, ktorí chcete vyspatí, oddýchnutí prísť ráno odprezentovať svoje názory do rozpravy, týmto prepúšťam, ak si to môžem dovoliť, ale rozhodnite sa vy, že či teda chcete ísť, nechcete ísť, či veríte smerákom, že tú situáciu nejako nezneužijú, a budete nás tu prípadne dekapovať, zálohovať, ak by teda tu chceli niečo vymysleť, je to už na vás, už dohodnite si taktiku vy. Takisto si myslím, že novinári, ktorí tu ráno zase majú mať dennú zmenu, tak takisto by mohli zvážiť svoju prítomnosť. Nič zaujímavé sa tu diať nebude, keď nás smeráci nezrušia. Číslo materiálu UV-22422/2013. Predkladacia správa. Informáciu o preferovanom spôsobe reorganizácie skupiny spoločnosti SPP, a. s. predkladá na rokovanie vlády Slovenskej republiky Ministerstvo hospodárstva SR (ďalej len „MH SR“) v zmysle bodu B.3 uznesenia vlády Slovenskej republiky č. 694 z 12. decembra 2012, ktorým vláda SR uložila okrem iného ministrovi hospodárstva realizovať kroky na prípravu reorganizácie skupiny spoločnosti SPP a predložiť na rokovanie vlády SR informáciu o preferovanom spôsobe takejto reorganizácie. Priložený dokument identifikuje zjednodušenú štruktúru reorganizácie, vybrané informácie a argumenty, ktoré Ministerstvo hospodárstva Slovenskej republiky považuje za relevantné v súvislosti s rozhodnutím o reorganizácii skupiny SPP ako jeden z kvalifikovaných podkladov pre rozhodnutie vlády Slovenskej republiky ohľadom ďalšieho postupu tak, aby toto rozhodnutie vlády Slovenskej republiky odzrkadľovalo to najlepšie riešenie v prospech hospodárskych záujmov Slovenskej republiky. Po dôkladnej analýze všetkých súvisiacich okolností Ministerstvo hospodárstva Slovenskej republiky odporúča vláde Slovenskej republiky využiť opciu na nadobudnutie spoločnosti Slovenský plynárenský priemysel, a. s. (ďalej len „SPP“), a získať tak nad kľúčovým obchodníkom so zemným plynom na Slovenskú republiku plnú vlastnícku a manažérsku kontrolu. Zásadnými dôvodmi Ministerstva hospodárstva Slovenskej republiky pre takéto odporúčanie je predovšetkým aktuálny stav rokovaní s kľúčovým dodávateľom plynu, ktorý indikuje vylepšenie kontraktu oproti súčasnému stavu, faktor späť získania plnej manažérskej kontroly nad kľúčovým dodávateľom plynu v Slovenskej republike a získanie kontroly nad cenami zemného plynu. V súvislosti s odporúčaním Ministerstva hospodárstva Slovenskej republiky ovládnuť spoločnosť SPP (matka-obchodník) je uvažované o získaní plnej kontroly nad niektorým z prevádzkovateľov podzemných zásobníkov zemného plynu, a to najmä z dôvodu zabezpečenia energetickej bezpečnosti krajiny. Štátom kontrolovaný prevádzkovateľ zásobníka by sa svojím vlastným zásobníkom stal nezávislým hráčom na tomto trhu. Predložený materiál nemá v súčasnosti ekonomický, finančný a environmentálny vplyv a ani vplyv na štátny rozpočet, rozpočty obcí a rozpočty vyšších územných celkov. Hlavným cieľom materiálu je v principiálnych bodoch vysvetliť navrhnutý spôsob reorganizácie a získať i poverenie ministra hospodárstva uskutočniť reorganizáciu skupiny SPP a podpísať súvisiacu dokumentáciu a poverenie ministerstva hospodárstva zabezpečiť stabilné skladovacie kapacity zemného plynu pre Slovenský plynárenský priemysel, a. s., a Slovenskú republiku. 4. 9. 2013, názov "Informácia o preferovanom spôsobe reorganizácie skupiny spoločnosti Slovenský plynárenský priemysel, a. s.", nové znenie", číslo materiálu UV-22422/2013. 1. Východisková situácia. Vláda Slovenskej republiky (ďalej len „vláda“) na svojom zasadnutí konanom dňa 12. decembra 2012 prerokovala a vzala na vedomie návrh právnych dokumentov súvisiacich so zmenou vlastníckej štruktúry spoločnosti Slovak Gas Holding B.V. (ďalej len „SGH“), návrh právnych dokumentov súvisiacich s realizáciou modelu nezávislého prevádzkovateľa prepravnej siete v spoločnosti Eustream, a. s., a návrh zmluvy o reorganizácii skupiny spoločnosti Slovenský plynárenský priemysel, a. s. (ďalej len „SPP“ alebo „spoločnosť“). V zmysle uznesenia vlády č. 694 z 12. decembra 2012 uložila ministrovi hospodárstva zabezpečiť kompletizáciu predložených návrhov právnych dokumentov, ich skompletizované znenie následne podpísať v mene Slovenskej republiky a realizovať kroky na prípravu reorganizácie skupiny spoločnosti SPP (ďalej ako „skupina“ alebo „skupina SPP“, čo predstavuje všetky spoločnosti patriace do konsolidovanej skupiny SPP: materská spoločnosť SPP, a. s., a dcérske spoločnosti Eustream, a. s., SPP Distribúcia, a. s., Nafta, a. s., Pozagas, a. s., SPP CZ, a. s., SPP Bohemia, a. s., SPP Storage, s. r. o.) a predložiť na rokovanie vlády informáciu o preferovanom spôsobe takejto reorganizácie. Relevantná transakčná dokumentácia bola podpísaná dňa 14. decembra 2012, následne bolo 23. januára 2013 zvolané mimoriadne valné zhromaždenie spoločnosti SPP, kde došlo k výmenám v orgánoch spoločnosti SPP a nový akcionár sa ujal výkonu svojich akcionárskych práv. V zmysle Zmluvy o reorganizácii skupiny SPP, uzatvorenej medzi Fondom národného majetku (ďalej len „FNM“) a Ministerstvom hospodárstva Slovenskej republiky (ďalej len „MH SR“) a spoločnosťou Energetický a průmyslový holding, a. s. (ďalej len „EPH“), zo dňa 14. 12. 2012 (ďalej len „Zmluva o reorganizácii skupiny SPP“), ako aj Akcionárskej zmluvy medzi FNM, MH SR, spoločnosťami EPH a EPH Gas Holding B.V. ohľadom SPP zo dňa 14. decembra 2012 (ďalej len „Akcionárska zmluva“) vyplýva okrem iného (a za dodržania viacerých predpokladov a princípov) záväzok realizovať reorganizáciu skupiny SPP. Súčasťou dohodnutých podmienok uskutočnenia reorganizácie je opčná štruktúra, v zmysle ktorej má Slovenská republika právo nadobudnúť (resp. právo rozhodnúť sa nenadobudnúť) od EPH celú majetkovú účasť v SPP ako dodávateľovi zemného plynu (ďalej len „ZP“). Vzhľadom na neskoršie prevzatie SPP spoločnosťou EPH došlo aj k oneskoreniu v príprave podkladov a dát potrebných k príprave valuačných modelov a podkladov pre due diligence spoločnosti, pripravovaných v súvislosti s reorganizáciou a taktiež s dodatočným časovým nárokom na posúdenie prípadných iných variantov reorganizácie. Z týchto dôvodov bol dátum rozhodnutia stanovený dodatkom č. 4 k Zmluve o reorganizácii skupiny SPP na 30. septembra 2013. Vzhľadom na dohodnuté podmienky predmetnej opcie v Zmluve o reorganizácii skupiny SPP je potrebné, aby v dohodnutej lehote (t. j. v lehote do 30. septembra 2013, ktorá je definovaná dodatkom č. 4 k Zmluve o reorganizácii skupiny SPP zo dňa 12. júla 2013)... Chcel by som vás poprosiť, trošičku tichšie, lebo ma to vyrušuje, neviem sa sústrediť pri čítaní. (Zasmiatie sa rečníka.) Bolo prijaté rozhodnutie vlády ohľadom transakcie... (Prerušenie vystúpenia predsedajúcou.) Laššáková, Jana, podpredsedníčka NR SR 110. Dobre. Spravili ste to miesto mňa, pán poslanec. Poprosím vás, naozaj, ak chcete pozerať správy, tak môžte ísť aj vonku, nech sa páči. Matovič, Igor, poslanec NR SR 111. Bolo prijaté aj rozhodnutie vlády ohľadom transakcie a obsah takéhoto rozhodnutia bol formálne oznámený EPH zo strany MH SR. V prípade nekonania zo strany vlády v uvedenej lehote by sa EPH mohlo v zmysle Zmluvy o reorganizácii skupiny SPP domáhať, aby štát, resp. Fond národného majetku, odkúpil od skupiny EPH celú majetkovú účasť v SPP ako dodávateľovi zemného plynu za dohodnutých podmienok. Bod 2. Realizované kroky a činnosti súvisiace s analýzou možností reorganizácie spoločností skupiny SPP. Záväzkom EPH vyplývajúcim zo Zmluvy o reorganizácii skupiny SPP bolo zabezpečiť, aby bolo zástupcom Fondu národného majetku a Ministerstva hospodárstva Slovenskej republiky a ich poradcom umožnené vykonať hĺbkovú právnu a účtovnú previerku za účelom overenia celkového stavu spoločnosti a východísk použitých pri výpočte stanovenia hodnoty spoločnosti. Vzhľadom na vyššie uvedené boli realizované detailné právne, finančné, daňové a účtovné analýzy, ktorých cieľom bolo poskytnúť Ministerstvu hospodárstva Slovenskej republiky dostatočné množstvo podkladov na kvalifikované rozhodnutie o možnostiach reorganizácie skupiny SPP. Je tam poznámka jedna... (Prerušenie vystúpenia predsedajúcou.) Laššáková, Jana, podpredsedníčka NR SR 112. Pán poslanec, chvíľočku poprosím, aby za predkladateľov niekto zaujal miesto určené pre navrhovateľov. Matovič, Igor, poslanec NR SR 113. Ja som zároveň predkladateľom. Môže byť? Ďakujem. Laššáková, Jana, podpredsedníčka NR SR 114. Tak neviem, či vystupujete za poslanecký klub, ako ste sa prihlásili, alebo za predkladateľa. Matovič, Igor, poslanec NR SR 115. Už tam mám sako, už som tam predkladateľom. Ďakujem. Kompletné výstupy poradenských tímov boli poskytnuté Ministerstvu hospodárstva Slovenskej republiky na základe podpísaných Listov o podmienkach sprístupnenia jednotlivých výstupov poradcov (tzv. reliance letters) medzi jednotlivými zmluvnými stranami. Informácie uvedené v jednotlivých dokumentoch boli získané prostredníctvom data roomu organizovaného spoločnosťou a ich zverejnenie by bolo porušením, bolo porušením uzatvorených zmlúv o ochrane dôvernosti týchto informácií. Informácie poskytnuté spoločnosťou majú charakter obchodného tajomstva a nemôžu byť teda uvedené v tomto materiáli. Kľúčové dokumenty, ktoré boli vypracované v súvislosti s analýzou možností reorganizácie skupiny SPP, boli nasledovné: - Ocenenie spoločnosti SPP k 31. 12. 2012 (ďalej len „ocenenie“), ktoré kvantifikuje oceňovací interval SPP a jednotlivé komponenty hodnoty spoločnosti (tzv. enterprise value alebo „EV“) k 31. 12. 2012 za použitia metódy diskontovaných voľných peňažných tokov („DCF“ alebo tiež "výnosová metóda"), pričom kľúčovým podkladom bol Outlook plán spoločnosti na roky 2013 - 2017, vypracovaný súčasným manažmentom SPP. Správa o účtovnej a daňovej hĺbkovej previerke spoločnosti k 31. 12. 2012, Správa o výpočte výšky pracovného kapitálu a výpočte čistého dlhu vrátane stanoviska primeranosti výšky pracovného kapitálu k 31. 12. 2012, Správa o právnej previerke, ktorá zhrňuje kľúčové právne skutočnosti, ktoré by mohli mať podstatný nepriaznivý vplyv na možnú transakciu (ďalej len „transakcia“ definovaná ako nadobudnutie alebo nenadobudnutie 49-percentného podielu v SPP, Fonde národného majetku Slovenskej republiky), základné účtovné, daňové a právne dopady alternatív reštrukturalizácie, ktorá sumarizuje kľúčové aspekty pri zvažovaní o reorganizácii skupiny SPP v nadväznosti na rozhodnutie vlády ohľadom transakcie. V rámci posudzovania možností reorganizácie skupiny SPP bolo vypracovaných viacero analýz a identifikovaných viacero možných alternatív reštrukturalizácie skupiny SPP. Na základe ďalších detailnejších analýz a s tým súvisiacich rokovaní bol identifikovaný: 1. Jeden preferovaný variant reorganizácie pre prípad rozhodnutia vlády využiť opciu na akvizíciu SPP ako dodávateľa zemného plynu a jeden preferovaný variant reorganizácie pre prípad rozhodnutia vlády nevyužiť takúto opciu. Poznámka 2 znie: V súvislosti s formuláciou „využitie opcie na akvizíciu“ je potrebné poukázať na skutočnosť, že v zmysle Zmluvy o reorganizácii skupiny SPP sa predpokladalo, že Slovenská republika najprv nadobudne 100-percentný podiel na SPP ako dodávateľovi plynu a následne bude mať právo predať tzv. put opciu 49 % akcií SPP ako dodávateľovi plynu vrátane manažérskej kontroly spoločnosti EPH. Vzhľadom na časové súvislosti jednotlivých procesov, ktoré predpokladala Zmluva o reorganizácii skupiny SPP, je zrejmé, že rozhodnutie vlády ohľadom transakcie nie je rozhodnutím o put opcii, t. j. možnosti predať. A z tohto hľadiska sa na účely tejto informácie predkladanej vláde pristupuje k rozhodovaniu vlády o transakcii ako k rozhodovaniu o práve kúpiť 49 % akcií vrátane manažérskej kontroly, tzv. call opcií. Zásadné argumenty, pardon, ešte by som tu niečo preskočil. Rozhodnutie, ktorá z týchto alternatív je preferovaná, bola rozhodnutím Ministerstva hospodárstva Slovenskej republiky a v nasledujúcich častiach dokumentu sú prezentované: zverejniteľné závery z doteraz vykonaných analýz a odborných diskusií, kľúčové vybrané riziká a príležitosti v podnikaní spoločnosti, ktoré súvisia s možnou transakciou, vrátane strategického posúdenia v širších súvislostiach Slovenskej republiky. Zásadné argumenty, na základe ktorých sa Ministerstvo hospodárstva Slovenskej republiky rozhodlo preferovať konkrétny variant reorganizácie, zjednodušenú štruktúru odporúčaného variantu reorganizácie, ktorý bude v prípade schválenia vlády neskôr detailne rozpracovaná do implementačného plánu Informácia o súvisiacich možných zámeroch v plynárenstve a návrh ďalších krokov. 3. Zverejniteľné závery z doteraz vykonaných analýz a odborných diskusií. Pri posúdení výhodnosti využitia opcie na akvizíciu spoločnosti SPP boli primárnymi rozhodovacími parametrami predovšetkým ocenenie SPP, závery z uskutočnenej hĺbkovej previerky, ktorá analyzovala stav spoločnosti v oblasti finančnej a právnej a analýza rizík a príležitostí, ktoré súvisia s možnou transakciou. Zo Zmluvy o reorganizácii skupiny SPP vyplýva ocenenie SPP k 31. 12. 2012 na úrovni enterprise value na úrovni 120 mil. eur. Kľúčovým vstupom bol tzv. Outlook plán spoločnosti na roky 2013 - 2017, založený na viacerých predpokladoch. Vykonané ocenenie, poznámka 3 znie: Ocenenie bolo v súlade s medzinárodnou praxou založené na predpoklade kontinuálnej platnosti viacerých kľúčových predpokladov a východísk, ktoré podmieňujú výsledok ocenenia. Podľa vyjadrenia spoločnosti bol Outlook plán na roky 2013 - 2017, ako primárny zdroj ocenenia, prerokovaný a vzatý na vedomie predstavenstvom spoločnosti, bol vypracovaný s náležitou odbornou starostlivosťou a predstavuje manažérsky pohľad na výkonnosť spoločnosti v sledovanom období. Manažment spoločnosti poskytol Outlook plán vrátane jeho predpokladov ako relevantný podklad pre vypracovanie ocenenia spoločnosti. Ocenenie bolo podrobené kritickej analýze zo strany manažmentu spoločnosti. Vykonané ocenenie vychádzalo primárne z tohto podkladu a bralo do úvahy tzv. opakovateľné, ako aj tzv. jedinečné operácie, pričom bolo okrem iného konštatované, že podnikanie SPP ako obchodníka so zemným plynom a poskytovateľa služieb iným spoločnostiam v skupine SPP je do značnej miery ovplyvnené vysokými fixnými nákladmi, ktoré významným spôsobom znižujú ziskovosť podnikania. V prípade započítania neopakovateľných položiek bolo konštatované, že ocenenie spoločnosti definované v Zmluve o reorganizácii skupiny SPP je vo výslednom oceňovacom intervale, inými slovami, je stredná hodnota intervalu, ktorý berie do úvahy aj neopakovateľné položky, vyššia ako 120 mil. eur, resp. 58,8 mil. eur (49 % zo 120 mil. eur). Primárnymi zdrojmi hodnoty k 31. 12. 2012 sú predovšetkým zisk v objeme približne 150 mil. eur v podobe uvoľnenia pracovného kapitálu, konkrétne zásob zemného plynu, ktoré spoločnosť, podľa manažmentu spoločnosti, nepotrebuje a nemusí tak v tejto položke viazať hotovosť optimalizácie stavu zásob, ktorá je vzhľadom na sledované obdobie neopakujúcou sa udalosťou. A výnos z prenájmu transmisných aktív za prvé dva mesiace roku 2013 v objeme približne 50 mil. eur, ktorý je vzhľadom na uskutočnený transfer tranzitných aktív mimoriadnou položkou, ktorá sa v budúcnosti nebude opakovať. Poznámka 4. Bola uskutočnená alokácia EV na konkrétne položky, keďže nie každý komponent hodnoty spoločnosti je pro-rata 49 % verzus 51 % distribuovaný medzi jednotlivých akcionárov. Výsledná kalkulácia predstavovala hodnotu, ktorú Slovenská republika získa v prípade akvizície 49-percentného podielu v SPP. Ako príklad môže slúžiť položka príjmov z prenájmu prenosových aktív Eustream, kde v Zmluve o reorganizácii skupiny SPP je dohodnuté, že príjmy tohto typu budú aj v prípade akvizície podielu SGH v SPP priradené naďalej obom akcionárom, a to SGH, ako aj Fondu národného majetku. V rámci ocenenia bolo poukázané na viaceré skutočnosti, ktoré by mali byť brané do úvahy pri konečnom rozhodnutí o využití alebo nevyužití opcie na akvizíciu spoločnosti SPP. Tieto sú v zjednodušenej podobe uvedené v ďalšej časti predkladanej informácie. V ocenení bolo konštatované, že najzásadnejším faktorom, ktorý ovplyvňuje podnikanie spoločnosti, je kontrakt, resp. jeho parametre s kľúčovým dodávateľom zemného plynu. Výsledok renegociácie tohto kontraktu významným spôsobom ovplyvňuje hospodárenie spoločnosti a má vplyv na viaceré súvisiace oblasti, ako napríklad hospodársky výsledok v sektore domácností. Bolo identifikované riziko vyplývajúce zo záväzku odberu minimálneho množstva zemného plynu, tzv. take or pay, a rozdielu trhovej ceny oproti cene zakotvenej v zmluve s kľúčovým dodávateľom zemného plynu. Dôvodom je najmä pokles spotreby zemného plynu v dôsledku pretrvávajúcej recesie po svetovej kríze v roku 2008 a vstup nových konkurenčných hráčov na trh v súvislosti s politikou EÚ o otvorení trhu so zemným plynom. Rozsah tohto záväzku v dnešnom kontrakte pred renegociáciou presahuje rámec odhadovaného predaja v Slovenskej republike. Zároveň je s týmto rizikom spojené riziko dosahovania straty v prípade, ak by zemný plyn nakupovaný podľa zmluvne dohodnutej ceny bola spoločnosť nútená predať za nižšiu cenu. Take or pay povinnosť a úroveň nákupnej ceny zemného plynu v kontrakte predstavujú významné riziko pre budúcu finančnú situáciu a stabilitu spoločnosti. Na druhú stranu kontrakt obsahuje renegociačné pravidlá, ktoré toto riziko znižujú. Súčasťou vykonaných analýzy bolo aj nasledovné: kontrola historickej a súčasnej daňovej pozície spoločnosti, normalizácia prevádzkového zisku EBITDA, analýza primeranosti výšky zásob, pohľadávok, záväzkov a rezerv, kde bolo konštatované, že na základe poskytnutých informácií neboli identifikované dôvody, pre ktoré by sa mala výška pracovného kapitálu považovať za neprimeranú, základná analýza, tzv. service level agreements, a prehľad nehnuteľného majetku vo vlastníctve SPP k 31. 12. 2012. Na základe správy o právnej previerke boli analyzované tieto oblasti, ktoré je potrebné z pohľadu štátu zohľadniť pri vyhodnocovaní rizík súvisiacich s transakciou, ako aj pri rokovaniach o podmienkach uskutočnenia a harmonograme transakcie: spory, financovanie, záruky, komerčné zmluvy, skladovacie zmluvy, ostatné kľúčové komerčné zmluvy, poistenie, životné prostredie a pracovné vzťahy. 4. Kľúčové vybrané riziká a príležitosti v podnikaní spoločnosti. Riziká. Nedohodnutie sa na úpravách parametrov kľúčovej zmluvy s dodávateľom zemného plynu. Zásadným determinantom hodnoty SPP sú podmienky, za ktorých vie spoločnosť nakupovať zemný plyn, ktorý následne predáva svojim zákazníkom. Dlhodobá zmluva o dodávke ruského zemného plynu s dobou platnosti do 31. 12. 2028 obsahuje tzv. take or pay záväzok SPP spočívajúci v povinnosti zaplatiť tomuto dodávateľovi určité množstvo zemného plynu bez ohľadu na to, či bol daný zemný plyn v skutočnosti zo strany SPP odobraný. Dokument zakotvuje v konkrétnych časových úsekoch v zásade právo strán na cenovú revíziu za dohodnutých podmienok, pričom na základe informácií manažmentu SPP spoločnosť iniciovala cenovú revíziu k 1. 1. 2013. Poznámka 5. Ku kompenzácii zo strany dodávateľa plynu došlo v roku 2011, keď bola nákupná cena plynu spätne upravená nadol od začiatku roka 2011 a spoločnosť bola kompenzovaná dobropisom. Okrem toho SPP v roku 2011 zobchodoval aj celý objem predplateného plynu z minulých období. Cieľom manažmentu SPP je renegociovať nasledovné parametre kontraktu: cena dodávaného zemného plynu na základe price revision klauzuly s cieľom úpravy rozdielu medzi nákupnou cenou zemného plynu na základe olejového vzorca a aktuálnou trhovou cenou zemného plynu na báze spotových cien a objemu dodávaného zemného plynu. Neúspešná reorganizácia, renegociácia parametrov kontraktu by mala za následok výrazne horší, v porovnaní s predikciou manažmentu SPP zhmotnenou v predloženom Outlook pláne, výsledok hospodárenia spoločnosti a nutnosť sanovať prípadné straty z dividendových príjmov, predovšetkým spoločnosti Eustream, a. s., a SPP Distribúcia, a. s. V tej súvislosti je však nutné upozorniť na fakt, že spoločnosť má možnosť začať arbitráž voči GPE v prípade, že nedôjde k riešeniu, ktoré by bolo uspokojivé pre SPP. Poznámka 6. Nemecký koncern RWE vyhral v júli tohto roka arbitrážne konanie proti spoločnosti Gazprom, v rámci ktorého mu bola prisúdená kompenzácia s retroaktívnym účinkom k máju 2010 vo výške 1,3 mld. amerických dolárov, takmer 1 mld. eur. RWE napadol na arbitrážnom súde spôsob stanovenia ceny za zakontrahované dodávky plynu, ktorá sa značne líšila od trhovej ceny. Spoločnosť Gazprom bola zároveň prinútená zmeniť svoj spôsob určovania ceny dodávateľom plynu tak, aby sa znížila jej korelácia s cenou ropných produktov. Spoločnosť Gazprom vyčlenila na rok 2013 pre účely podobných kompenzácií viac než 6 mld. amerických dolárov. Na základe analýzy kontraktu s kľúčovým dodávateľom zemného plynu je možné povedať, že klauzula o renegociácii ceny je pomerne štandardná a dáva SPP šance na úspech v prípadnej arbitráži. Je potrebné ale upozorniť na možné geopolitické súvislosti, ktoré môžu byť podstatné pri uvažovaní o takomto riešení sporu. Konkurencia v podnikaní. Na rozdiel od spoločností SPP Distribúcia, Eustream je primárnym podnikaním SPP obchod so zemným plynom v plne trhovom prostredí. Iba približne tretina tržieb, ktoré pochádzajú z regulovanej činnosti, je regulovaná nezávislým regulátorom, ktorý ale túto úlohu zohráva bez ohľadu na akcionársku štruktúru SPP. Liberalizácia trhu so zemným plynom na Slovensku v roku 2007 umožnila vstup konkurenčných dodávateľov zemného plynu do všetkých odberateľských segmentov. Vplyvom konkurenčného prostredia postupne klesal trhový podiel SPP vo všetkých kategóriách zákazníkov. Strata zákazníkov mala za následok pokles objemov zemného plynu, ktoré bolo SPP schopné umiestniť na domácom trhu. To vzhľadom na parametre kontraktu s kľúčovým dodávateľom zemného plynu a take or pay povinnosti SPP odobrať minimálne množstvo zemného plynu vyvolalo nutnosť vyjednať s dodávateľom presun objemov do budúcnosti. Je reálne predpokladať, že už súčasný výrazný tlak na marže bude pokračovať a trhový podiel SPP bude klesať. Odchod zahraničných akcionárov GDF a E.ON z SPP vyvoláva do budúcnosti riziko vstupu nových konkurentov na trh s dodávkami zemného plynu v Slovenskej republike. Bývalí akcionári majú dlhoročné skúsenosti s fungovaním obchodu so zemným plynom na slovenskom trhu. Navyše počas niekoľkoročného pôsobenia v SPP majú veľmi dobrý prehľad o podnikaní SPP, zákazníckom portfóliu, ziskovosti SPP v jednotlivých segmentoch odberateľov zemného plynu a v neposlednom rade detailné informácie o nákupnom kontrakte s dodávateľom zemného plynu. Tieto znalosti trhu a SPP im dávajú konkurenčnú výhodu, ktorá môže mať za následok v prípade vstupu na trh s dodávkou zemného plynu v Slovenskej republike ďalšie zhoršovanie pozície SPP na domácom trhu. Takisto veľký hráč RWE po odchode z tranzitných aktív v Českej republike sústredil svoje obchodné aktivity na tento stredoeurópsky región. Výsledky podnikania spoločnosti v budúcnosti. Kombináciou vyššie uvedených faktorov sa ako riziko vníma výrazný pokles trhového podielu SPP, akciovej spoločnosti, a pokiaľ nedôjde k renegociácii, neschopnosť alokovať nákupné objemy zemného plynu na domácom trhu za adekvátne ceny a dosahovanie strát z tohoto spätného predaja, čo všetko by malo za následok zhoršenie finančnej pozície spoločnosti. Poznámka 7. Týka sa dosahovaného hospodárskeho výsledku v regulovanej, ako aj neregulovanej oblasti podnikania. V tejto súvislosti bolo upozornené špecificky na oblasť dodávky zemného plynu domácnostiam, ktoré boli podľa vyjadrenia manažmentu spoločnosti historicky stratové, v predloženom Outlook pláne sa však žiadna strata do budúcnosti neočakávala. Zníženie výnosov je rizikom v dôsledku prípadného ukončenia SLA zmlúv. Na základe informácií manažmentu SPP existuje riziko vykázania straty v roku 2013 aj 2014 v prípade nedosiahnutia adekvátnej úpravy nákupnej ceny zemného plynu a zároveň dodržania súčasnej úrovne cien zemného plynu pre domácnosti, ako aj z dôvodu z histórie pokračujúcich nevýhodných kontraktov v oblasti skladovania. Bod 4.2. Príležitosti. Úspešná renegociácia kontraktu s kľúčovým dodávateľom zemného plynu. Viď časť 5 informácie. Reštrukturalizácia spoločnosti a využitie interných možností úspor a potenciálu SPP. Odomknutie hodnoty uskladneného zemného plynu v zásobníkoch v podobe predaja zemného plynu v rokoch 2013 až 2014, tento zemný plyn je považovaný za nadbytočný z dôvodu optimalizácie zásob vyvolanej zmenou právnych predpisov v oblasti rozsahu chránených zákazníkov. Postupnosť(Postupné) zníženie nákladov na skladovanie zemného plynu z dôvodu renegociácie cien za skladovanie a zníženia zakontrahovaných objemov v zásobníkoch s priemerným ročným pozitívnym dopadom na FCF v odhadovanom objeme niekoľko desiatok miliónov eur. Využitie ostatných potenciálov spoločnosti vyplývajúce napríklad z jej podielu na trhu a možnosti ponúkať spolu so zemným plynom aj elektrinu, možnosť výrazného zníženia predovšetkým fixných nákladov spoločnosti na úroveň porovnateľnej konkurencie, ako aj odpredaja nepotrebného majetku. Externé príležitosti. Z dlhodobého pohľadu možnosť nastania recouplingu spotových cien zemného plynu a ceny viazané na ropné deriváty, čo by eliminovalo súčasný, pre spoločnosť nevýhodný rozdiel medzi krátkodobou a dlhodobo zazmluvnenou nákupnou cenou zemného plynu. 5. bod. Zásadné argumenty, na základe ktorých sa Ministerstvo hospodárstva Slovenskej republiky rozhodlo preferovať konkrétny variant reorganizácie. Aktuálny stav rokovaní s kľúčovým dodávateľom zemného plynu. Na základe informácií manažmentu spoločnosti (viď dôverná informácia pre ministra hospodárstva poskytnutá v utajenom režime) je reálne predpokladať dohodu s protistranou na takých podmienkach kontraktu, ktoré majú za následok primerané zníženie ceny nakupovaného zemného plynu vo vzťahu k okolitým trhom. Okrem úpravy vzorca na výpočet ceny za odobratý zemný plyn sa tiež predpokladá jednorazová korekcia minimálnych odoberaných objemov zemného plynu, čo znižuje riziko strát realizovaných na predaj nadbytočných objemov na spotovom trhu. Späť získanie plnej manažérskej kontroly nad kľúčovým dodávateľom zemného plynu v Slovenskej republike. Získanie stopercentného akcionárskeho podielu v SPP znamená zjednodušenie rozhodovania a zvýšenie flexibility v riadení SPP. Neexistencia druhého akcionára rieši problém potenciálneho nositeľa konfliktných situácií. Vedľajšími efektami je výlučné rozhodovanie o záležitostiach... (Reakcia predsedu NR SR: "Dajte to preč, tú stoličku. Ako nerobte z toho cirkus Humberto. Fakt.") (Rečník zapískal na poslanca, ktorý doniesol do rokovacej sály barovú stoličku.) Ale tu som si ju mohol dať, nie? (Reakcia predsedu NR SR: "Nie. Máte slovo, pán poslanec, v kľude." ) Pán predseda, myslím si, že nikde v rokovacom poriadku nie je napísané, že rečník musí prednášať svoj príspevok do rozpravy postojačky. Myslím si, že je ľudské, aby som si sem za tejto situácie dal doniesť barovú stoličku. Nikto by ju nevidel, myslím si, že to je ľudské. Nič iné, iba ľudské. Zmajkovičová Renáta, podpredsedníčka NR SR 116. Pán poslanec, nech sa páči, pokračujte. Rokovacia sála je vybavená zariadením, kancelárskym zariadením. Takže nech sa páči, pokračujte. Matovič, Igor, poslanec NR SR 117. Ja si sem tú barovú stoličku donesiem, iba vám to oznamujem. Získanie stopercentného akcionárskeho podielu v SPP znamená zjednodušenie rozhodovania a zvýšenie flexibility v riadení SPP. (Reakcia predsedu NR SR: "Pán poslanec, dajte preč tú stoličku." Poslanec Viskupič doniesol rečníkovi za hlavný rečnícky pult barovú stoličku, na ktorú si rečník sadol.) Zmajkovičová Renáta, podpredsedníčka NR SR 118. Vyhlasujem prestávku desať minút. (Reakcia predsedu NR SR: "Pán poslanec, môžte si sedieť aj do rána, buď budete dodržiavať nejaké elementárne pravidlá. Čítajte, ja som vám povedal, kľudne, tu máte právo na prejav, ale budete postupovať štandardne." ) Matovič, Igor, poslanec NR SR 119. Pán predseda, podľa mňa to je iba ľudské, ja nemám teda problém, keď chcete, sadnem si tuto na ten stôl. Keď teda to sú elementárne pravidlá. Ale neviem, čo je na tom zlé, keď si sem dám normálnu stoličku. (Reakcia predsedu NR SR: "Poprosím, pán poslanec, to je barová stolička." ) (Prestávka.) (Po prestávke.)